31997D0199
L 084/44
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 март 1997 година
относно определяне на ветеринарно-санитарните изисквания и ветеринарното сертифициране за внос на храни за домашни любимци в херметически затворени контейнери от определени трети страни, които използват алтернативни системи за топлинна обработка, и за изменение на Решение 94/309/ЕО
(текст от значение за ЕИП)
(97/199/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/118/ЕИО на Съвета от 17 декември 1992 г. относно определяне на ветеринарно-санитарни изисквания, регулиращи търговията и вноса в Общността на продукти, които не са подчинени на посочените изисквания, определени в специални правила на Общността, посочени в глава I от приложение А към Директива 89/662/ЕИО, и, по отношение на патогените, в Директива 90/425//ЕИО (1), последно изменена с Директива 96/90/ЕО (2), и по-специално член 10, параграф 2, буква в) и параграф 3, буква а) от нея,
като има предвид, че глава 4 от приложение I към Директива 92/118/ЕИО определя изискванията към вноса на храни за домашни любимци, които съдържат нискорискови съставки по смисъла на Директива 90/667/ЕИО на Съвета (3), изменена с Директива 92/118/ЕИО;
като има предвид, че Решение 94/278/ЕО на Комисията (4), последно изменено с Решение 96/344/ЕО (5), е определило списък на трети страни, от които държавите-членки разрешават вноса на храни за домашни любимци;
като има предвид, че Решение 94/309/ЕО на Комисията (6), последно изменено с Решение 96/106/ЕО (7), е определило изискванията за внос на определени храни за домашни любимци и за определени необработени хранителни продукти за домашни любимци;
като има предвид, че прилагането на Решение 94/309/ЕО последно беше отложено с Решение 96/106/ЕО, тъй като прилагането му би довело до затруднения по отношение на вноса на храни за домашни любимци в херметически затворени контейнери, които могат да съдържат преработен животински протеин, извлечен от високорискови съставки, произведен чрез използване на алтернативни системи за топлинна обработка;
като има предвид, че е уместно да се разреши вносът на определени храни за домашни любимци в херметически затворени контейнери, които могат да съдържат преработен животински протеин, получен чрез използване на алтернативни системи за топлинна обработка;
като има предвид, че Решение 96/449/ЕО (8), изисква цялото съдържание на животинския протеин, получен от отпадъци от бозайници, да се подлага на топлинна обработка при най-малко 133 °С за най-малко 20 минути при налягане от 3 бара, с размер на частиците преди обработката от не повече от 5 cm; като има предвид, че следователно е уместно да се ограничи вносът на горепосочените храни за домашни любимци, които съдържат животински протеин, получен само от отпадъци от животни, които не са бозайници;
като има предвид, че Решение 94/309/ЕО трябва съответно да се измени;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. Държавите-членки разрешават вноса на храни за домашни любимци от трети страни, изброени в приложение А, в херметически запечатани контейнери, които могат да съдържат преработен животински протеин, получен от високорискови съставки, който не е предназначен за човешка консумация, ако са придружени от ветеринарен сертификат, съгласно приложение Б.
2. Ветеринарният сертификат, посочен в параграф 1, трябва да се състои от една страница и да бъде съставен на поне един от официалните езици на държавата-членка, която извършва проверките при внос.
Член 2
1. Преработеният животински протеин, получен от високорискови съставки и включен в продукти, посочени в член 1, параграф 1, трябва да бъде произведен съгласно следните методи:
а)
-
суровината се загрява при температура поне 133 °С за цялото вещество в продължение на не по-малко от 20 минути при налягане не по-малко от 3 бара, с размер на парчетата преди преработката не повече от 5 сантиметра
или
-
ако суровината не е добита от бозайник, може да се използва система или комбинация от системи, описани в приложението към Решение 92/562/ЕИО на Комисията (9). Такива системи могат да бъдат използвани, при условие че процесът се изпробва ежедневно за период от един месец и е в съответствие с микробиологичните показатели, посочени в глава III, точки 1 и 2 от приложение II към Директива 90/667/ЕИО на Съвета (10);
б)
данни за критичните контролни точки се документират и архивират с цел собственикът, операторът или негов представител, както и компетентната власт да са в състояние да следят функционирането на предприятието. Подлежащата на документиране, архивиране и следене информация включва размера на парчетата, критичната температура и, когато това е приложимо, абсолютното времетраене, профила на налягането, степента и скоростта на захранване със суровина и степента на рециклиране на мазнини.
2. Преработеният животински протеин, получен от високорискови съставки и включен в продуктите, посочени в член 1, параграф 1, трябва да е произведен в предприятие, което е одобрено от компетентната власт на държава-членка или трета страна, посочена в приложение А, и което изпълнява условията, посочени в параграф 1.
Член 3
1. Трети страни, които използват сертификата, посочен в приложение Б, уведомяват Комисията за:
а)
юридическите правомощия на ветеринарната служба да проверява и одобрява предприятията, произвеждащи преработен животински протеин;
б)
процедурите за одобрение, които са били извършени;
в)
списъка на одобрените предприятия.
2. Комисията извършва проверки в трети страни, изброени в приложение А, за да провери прилагането на разпоредбите на настоящото решение.
Член 4
Решение 94/309/ЕО се изменя, както следва:
а)
в член 1, параграф 1 след думите „трети страни“ се добавя следното:
„които не са посочени в приложение А към Решение 97/199/ЕО на Комисията“;
б)
в заглавието на приложение А след думата „общност“ се добавя следното:
„от трети страни, които не са изброени в приложение А към Решение 97/199/ЕО на Комисията“.
Член 5
Настоящото решение се прилага от 1 април 1997 г.
Член 6
Адресати на настоящото решение са държавите-членки.
Съставено в Брюксел на 25 март 1997 година.